Einar Ásgeirsson mjólkurbílsstjóri átti enn sjö bæi eftir á vaktinni sinni á áttunda tímanum í kvöld . Eins og sjá má hefur víða snjóað mikið , en bændur hafa þurft að moka heilmikið til að mjólkurbíllinn geti komist að mjaltahúsinu.mbl.is / Eggert Jóhannesson Einar Ásgeirsson , mjólkurbílstjóri hjá MS á Norðurlandi vestra , var enn á fullu að klára vaktina í dag þegar blaðamaður mbl.is hitti á hann við Páfastaði á Langholti í Skagafirði um hálfátta í kvöld . Átti hann þá enn sjö bæi eftir , en hann hafði þurft að sleppa því að sækja mjólk á fjóra bæi vegna ófærðar . Einar segir að um svaðalegt snjómagn hafi verið að ræða víða og nefnir þar sérstaklega Torfalækjarflóa sunnan við Blönduós . Þar hafi hann þurft að skilja eftir einn bæ og svo tvo í Víðidal . Þar sem einn dagur datt út í akstrinum í gær vegna veðurs og ófærðar var ákveðið að fá auka bíl frá Selfossi í dag . Fór hann út í Fljót í Skagafirði , en sjálfur hafði Einar tekið báðar Húnavatnssýslurnar og Skagafjörðinn . Á mánudaginn náði hann að taka þriggja daga mjólk sem framleidd hafði verið yfir helgina og í dag þurfti aftur að taka þriggja daga mjólk vegna dagsins í gær . Það hefur því verið umtalsverð söfnun síðustu tvö skipti . Einar segir að rafmagnsleysi hafi haft sett strik í reikninginn á einhverjum bæjum , en í heild hafi tekist að heimta stærsta hluta hennar og hitastigið verið mjög gott . Það hafi líklega hjálpað nokkuð til að kuldi hafi verið úti . Hann segir þó hafa verið hellt niður á einhverjum bæjum en fyrr í dag sagði mbl.is meðal annars frá því að 2.000 lítrum hefði verið hellt niður á Bessastöðum á Heggstaðanesi . Framundan hjá Einari , þegar mbl.is náði tali af honum , voru sjö bæir , en til viðbótar hafði verið tilkynnt að á áttunda bænum hefði þurft að hella niður mjólk . Stefnan var svo sett á Kaupfélagið á Sauðárkróki þar sem hún verður lögð inn .